DOHODA
medzi vládou Československej socialistickej republiky a vládou
Mozambickej ľudovej republiky o spolupráci v oblasti
zdravotníctva a lekárskych vied

Vláda   Československej  socialistickej   republiky  a   vláda
Mozambickej ľudovej republiky

vedené  prianím rozšíriť  a prehĺbiť  spoluprácu medzi svojimi
krajinami v oblasti zdravotníctva a lekárskych vied,

presvedčené, že  táto spolupráca  prispeje  k upevneniu stykov
založených   na   zásadách   rovnosti,    vzájomnej  výhodnosti  a
nevmiešavania sa  do vnútorných záležitostí, ktoré  už medzi oboma
krajinami a ich ľuďom existujú,

rozhodli sa uzavrieť túto Dohodu:

				Čl.1

Zmluvné strany budú rozvíjať  spoluprácu a podporovať vzájomnú
výmenu skúseností v oblasti  zdravotníctva  a lekárskych vied tak,
aby táto spolupráca prispievala  k stálemu zlepšovaniu zdravotného
stavu ľudu oboch krajín.

				Čl.2

Zmluvné   strany  si   budú  vymieňať   skúsenosti  získané  v
organizácii  a riadení  zdravotníctva, najmä  skúsenosti na  úseku
liečebno-preventívnej      starostlivosti,      hygienickej      a
protiepidemickej  služby,   zdravotnej  výchovy  a   skúsenosti  s
používaním lekárskych nástrojov, prístrojov a liekov a budú skúmať
možnosť spolupráce v oblasti farmaceutického priemyslu.

				Čl.3

Zmluvné  strany sa  budú  vzájomne  informovať  o kongresoch a
sympóziách   s   medzinárodnou   účasťou   týkajúcich   sa  otázok
zdravotníctva a lekárskych vied, ktoré sa budú konať na ich území,
a na  žiadosť  jednej  zmluvnej  strany  zašle  jej  druhá zmluvná
strana príslušné materiály z týchto akcií.

				Čl.4

Zmluvné  strany  budú  podporovať  a  rozširovať  spoluprácu a
výmenu skúseností medzi výskumnými ústavmi, zdravotníckymi školami
a inými zdravotníckymi inštitúciami a zariadeniami oboch krajín.

				Čl.5

Príslušné  orgány  zmluvných  strán  si  budú vymieňať zoznamy
lekárskej  literatúry a  filmov o  zdravotníckej   starostlivosti,
ako aj informatívne materiály z oblasti zdravotnej výchovy.

				Čl.6

Príslušné orgány  a inštitúcie   zmluvných  strán  si budú  za
účelom   spoločného   boja   proti   prenosným  chorobám  vymieňať
skúsenosti  o prevencii,  diagnostike  a  liečení týchto  chorôb a
zasielať  si  prehľady  o  epidemiologickej  situácii  vo  svojich
krajinách.

				Čl.7

Zmluvné strany budú spolupracovať  v oblasti  odbornej výchovy
zdravotníckych pracovníkov tým, že:

1. na  žiadosť jednej  zo zmluvných  strán bude  druhá zmluvná
strana    vysielať   svojich    odborníkov   na    školenie
zdravotníckych   pracovníkov  alebo   umožní  zdravotníckym
pracovníkom  druhej  zmluvnej  strany  školenie  vo svojich
zariadeniach;

2. budú  podporovať  výmenu  lekárov  a  iných  zdravotníckych
pracovníkov   na   študijné   pobyty   alebo   im   umožnia
postgraduálne štúdium v určitom  špeciálnom odbore a štúdiu
určitých druhov chorôb;

3. budú podporovať  výmenu pedagogických skúseností  v oblasti
zdravotníctva.

				Čl.8

Zmluvné  strany  budú  spolupracovať  pri  technickej pomoci v
oblasti  zdravotníctva tým,  že  budú  na žiadosť  jednej zmluvnej
strany   umožňovať   vysielanie    a   prijímanie   zdravotníckych
pracovníkov  druhej zmluvnej  strany. Rozsah  a podmienky  včítane
formy  odmieňania budú  dohodnuté v  osobitných dojednaniach medzi
príslušnými organizáciami oboch krajín.

				Čl.9

1. Zmluvné  strany budú  umožňovať na  žiadosť druhej zmluvnej
strany  ústavné  liečenie  vo  svojich zdravotníckych zariadeniach
chorých  občanov  druhej  zmluvnej  strany  za  podmienok určených
v plánoch spolupráce dojednávaných podľa čl.10 tejto Dohody.

2. Každá zmluvná strana poskytne  v prípade akútneho ochorenia
alebo  úrazu  nevyhnutnú  lekársku  starostlivosť  občanom  druhej
zmluvnej strany, ktorí sa prechodne nachádzajú na jej území.

				Čl.10

Zmluvné strany dojednajú na vykonávanie tejto Dohody na určité
časové obdobia plány spolupráce,  ktoré budú tiež obsahovať rozsah
a finančné podmienky spolupráce.

				Čl.11

Náklady spojené  s vykonávaním tejto  Dohody sa budú  uhrádzať
podľa týchto zásad:

1. zoznamy  lekárskej  literatúry  a  filmov  o  zdravotníckej
starostlivosti   a   informatívne   materiály   z   oblasti
zdravotnej výchovy sa budú vymieňať bezplatne;

2. náklady spojené  s vysielaním a pobytom  lekárskych a iných
zdravotníckych pracovníkov na  území druhej zmluvnej strany
podľa  čl.7 ods. 1  a 2  budú určené  v plánoch  spolupráce
dojednávaných podľa  čl.10 alebo v  osobitných dojednaniach
dohodnutých podľa čl.8 tejto Dohody;

3. nevyhnutné  liečenie  pri   akútnom  ochorení  alebo  úraze
občanov podľa  čl.9 ods. 2 tejto Dohody  sa bude poskytovať
bezplatne.

				Čl.12

Vzájomné vyúčtovanie nákladov podľa čl.11 tejto Dohody sa bude
vykonávať prostredníctvom štátnych bánk  krajín zmluvných strán na
základe  platnej  obchodnej  a  platobnej  dohody  medzi krajinami
zmluvných strán.

				Čl.13

Táto  Dohoda  podlieha  schváleniu  podľa  ústavných predpisov
krajín  zmluvných strán   a nadobudne  platnosť dňom  výmeny nót o
tomto schválení. Bude sa však dočasne vykonávať odo dňa podpisu.

				Čl.14

Táto  Dohoda  sa  dojednáva  na  obdobie  päť  rokov a bude sa
predlžovať  vždy o  ďalšie päťročné  obdobie, pokiaľ  ju jedna  zo
zmluvných strán písomne nevypovie  v lehote najmenej šesť mesiacov
pred uplynutím príslušného obdobia platnosti.

Táto  Dohoda  môže  byť  doplnená  alebo  zmenená  na  základe
písomného súhlasu oboch zmluvných strán.

Dané  v  Mapute  12. 5. 1982  vo  dvoch  vyhotoveniach,  každé
v českom  a portugalskom  jazyku, pričom  obe znenia  majú rovnakú
platnosť.

Za vládu                          			   Za vládu
Československej socialistickej      	              Mozambickej ľudovej
republiky:                     			  republiky:
Prof.MUDr.J.Prokopec v.r.         	              MUDr.P.M.Mocumbi v.r.
minister zdravotníctva ČSR          	              minister zdravotníctva
				                         Mozambickej ľudovej republiky